SK Úradný vestník Európskej únie C 30/6

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2006/C 30/04)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÁ SPRÁVA

NARIADENIE RADY (EHS) č. 2081/92

„SALPICÃO DE BARROSO – MONTALEGRE“

ES č.: PT/00238/16.05.2002

CHOP ( ) CHZO (X )

Táto správa je informatívnym zhrnutím. Úplné informácie môžu záujemcovia a najmä výrobcovia produktov chránených značkami CHOP alebo CHZO získať prostredníctvom konzultácie úplnej verzie špecifikácie produktu na národnej úrovni alebo na útvaroch Európskej komisie (1).

1. Príslušný orgán členského štátu:

Názov: Instituto de Desenvolvimento Rural e Hidráulica Adresa: Av. Afonso Costa, P-1949-002 Lisboa Telefón: (351) 218 44 22 00 Fax: (351) 218 44 22 02 E-mail: idrha@idrha.min-agricultura.pt

2. Žiadateľ:

2.1 Názov: Cooperativa Agrícola dos Produtores de Batata para Semente de Montalegre, CRL

2.2 Adresa:

Rua General Humberto Delgado P-5470-247 Montalegre Telefón: (351) 276 51 22 53 Fax: (351) 276 51 25 28 E-mail: quadrimonte@iol.pt

2.3 Členstvo: producenti/spracovatelia (X) iní ( )

3. Druh výrobku:

Trieda 1.2 – Mäsové výrobky

4. Opis špecifikácie:

(zhrnutie podmienok uvedených v článku 4 ods. 2)

4.1 Názov: „Salpicão de Barroso – Montalegre“

4.2 Opis: Údená klobása z bravčového mäsa plemena ošípaných „bísaro“ alebo ošípaných krížených s týmto plemenom (ktoré majú minimálne 50 % podiel krvi bísaro) plnená do hrubého bravčového čreva. Klobása má valcovitý tvar s priemerom asi 4 až 8 cm a dĺžkou 10 až 20 cm a je svetlo-gaštanovej farby. Mäso je dochutené soľou, cesnakom, červeným alebo bielym vínom, štipľavou paprikou (v miestnom nárečí „pimento“) a sladkou paprikou (nazývanou aj „pimentão“). Obal tesne prilieha k obsahu a nevyskytujú sa v ňom trhliny.

4.3 Zemepisná oblasť: Vzhľadom na špecifickosť produkcie týchto výrobkov, ich organoleptické vlastnosti, know-how obyvateľstva a klimatické podmienky regiónu, je zemepisná oblasť spracovania a balenia vymedzená obcou Montalegre v okrese Vila Real. So zreteľom na tradičnú formu kŕmenia ošípaných a existujúce poľnohospodárske podniky je zemepisná oblasť výroby mäsa a masti prirodzeným spôsobom vymedzená obcami Boticas, Chaves a Montalegre v okrese Vila Real. Územie, ktoré tvoria tieto tri obce, je známe a označované ako Barroso.

4.4 Dôkaz o pôvode: Poľnohospodárske podniky, bitúnky, spracovateľne a prípravovne musia byť držiteľmi licencií a povolené združením výrobcov na základe predchádzajúceho schválenia súkromným kontrolným orgánom a musia sa nachádzať v uvedených oblastiach výroby a spracovania. Celý výrobný proces začínajúci v poľnohospodárskom podniku, ktorý vyrába surovinu, a končiaci predajom výrobku v predajni, podlieha prísnemu systému kontroly, ktorý umožňuje úplnú vysledovateľnosť výrobku. Chov ošípaných prebieha v poľnohospodársko-chovných staniciach s plochou, ktorá je zlučiteľná s tradičnými chovnými systémami – poloextenzívnymi a ktorá umožňuje produkciu tradičných krmív. Certifikačná značka, ktorou je označená každá klobása, je očíslovaná, aby sa dal zistiť pôvod výrobku už od poľnohospodárskej prevádzky, z ktorej pochádza surovina použitá na jeho výrobu. Dôkaz o pôvode sa môže uskutočniť kedykoľvek a počas celého výrobného reťazca podľa sériového čísla, ktoré musí obsahovať každá certifikačná značka.

4.5 Metóda získavania: Na výrobu údeniny sa používa mäso z chrbta a boku nasekané na väčšie kúsky kockového tvaru, ktoré sa dochucuje soľou, miestnym červeným alebo bielym vínom a cesnakom a nechá sa odležať 8 dní pri teplote do 10 °C v miestnosti s miernou vlhkosťou. Nakoniec sa pridá štipľavá paprika a sladká paprika. Hmota sa naplní do hrubého bravčového čreva. Naplnené črevo sa zviaže bavlneným povrázkom v jednotlivých miestach tak, aby sa vytvorili kusy požadovanej dĺžky, ktoré sa potom odrežú. Údenie prebieha v údenárskej komore alebo miestnosti nad miernym ohňom alebo v tradičnej udiarni asi 30 dní. Dym na údenie sa získava priamym spaľovaním dreva, predovšetkým dubového, ktoré pochádza z danej oblasti. Výrobok sa dodáva na trh v celých kusoch, vždy v originálnom obale. Charakter a zloženie výrobku neumožňujú jeho krájanie alebo rezanie na plátky. Na zabalenie výrobku sa používa materiál, ktorý nie je zdraviu škodlivý a nemá žiadny vplyv na vlastnosti výrobku, pričom výrobok je balený v normálnej, kontrolovanej atmosfére alebo vo vákuu. Balenie výrobku sa môže uskutočňovať iba v zemepisnej oblasti spracovania, lebo inak by došlo k narušeniu vysledovateľnosti pôvodu výrobku, znemožneniu kontroly a zmene chuťových a mikrobiologických vlastností výrobku.

4.6 Súvislosti: Vzhľadom na klimatické, zemepisné a sociálno-ekonomické podmienky a zlé vzájomné prepojenie so zvyšnou časťou krajiny sa oblasť Barroso obmedzovala na miestnu výrobu, ktorú tvorí najmä chlieb, zemiaky a bravčové mäso. Význam chovu ošípaných v minulosti potvrdzujú zmienky v rôznych mestských listinách týkajúce sa poplatkov za ošípané a výrobky z nich, medzi inými aj listina z Montalegre. Aby bolo možné konzumovať bravčové mäso po celý rok, zaviedli sa nové spôsoby konzervovania bravčového mäsa, ktoré sa čoskoro stali umením, ktoré sa dedilo z generácie na generáciu. Príprava výrobkov z bravčového mäsa zodpovedá podnebiu v tejto oblasti (na ktorom je veľmi závislá), ktoré je veľmi studené a suché a núti každú domácnosť kúriť v peci, čo poskytuje jedinečné podmienky na údenie charakterizované málo intenzívnym a miernym dymom. Práve potreba zužitkovávať a konzervovať bravčové mäso získané tradičným „zabíjaním“ viedla k výrobe údenín rôzneho tvaru, zloženia, zafarbenia a rôznych chuťových vlastností, ktoré sú však vždy spojené s miestnymi zvláštnosťami, krajinou a ľuďmi. Spojitosť tohto výrobku so zemepisnou oblasťou sa zakladá na rase zvierat (pôvodných), na kŕmení týchto zvierat, ktorého základom sú miestne krmivá, na know-how v oblasti výberu správnych kusov bravčového mäsa, spôsobe údenia, pri ktorom sa používa drevo z danej oblasti, a na veľmi studenom a suchom podnebí, ktoré je vhodné na konzervovanie výrobkov.

4.7 Kontrolný orgán:

Názov: Tradição e Qualidade — Associação Interprofissional para Produtos Agro-Alimentares de Trás-os-Montes Adresa: Av. 25 de Abril, 273 S/L P-5370 Mirandela Telefón: (351) 278 261 410 Fax: (351) 278 261 410 E-mail: tradicao-qualidade@clix.pt

Tradição e Qualidade spĺňa požiadavky normy 45011:2001.

4.8 Označovanie etiketami: Na etikete musí byť uvedené označenie „Salpicão de Barroso – Montalegre – Indicação Geográfica Protegida“, logotyp ES a nižšie uvedený logotyp výrobkov pochádzajúcich z Barroso-Montalegre so sprievodnými označeniami „Montalegre“ a „salpicão“. Na etikete musí byť ďalej uvedená certifikačná značka, ktorá musí obsahovať názov výrobku spolu s príslušným označením, názov kontrolného orgánu a sériové číslo (číselný kód alebo kód pozostávajúci z písmen a čísel, na základe ktorého sa dá vysledovať pôvod výrobku).

4.9 Vnútroštátne požiadavky: —

(1) Európska komisia – Generálne riaditeľstvo pre poľnohospodárstvo – Politika kvality poľnohospodárskych výrobkov – B-1049 Brusel.